पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। लगातार पांच चुनाव से हार रही कांग्रेस की गुरुवार शाम इंदौर विधानसभा क्षेत्र क्रमांक-4 में परिवर्तन यात्रा निकली। सराफा, पीपली बाजार, सांठा बाजार और इतवारिया बाजार में निकली इस यात्रा में इस क्षेत्र से विधानसभा टिकट की आस लगाए लगभग सभी नेता नजर आए। कांग्रेस नेताओं ने बाजार में हुई नुक्कड़ सभा में खुलकर कहा कि अब बहुत समय हो गया है। परिवर्तन कर कांग्रेस को मौका दें। यहां न चंदे का धंधा चलेगा और न चोरी, लूट, डकैती, दुष्कर्म की घटनाएं होंगी।
शाम 6.15 बजे गोपाल मंदिर से लगे पीपली बाजार के कोने से शुरू हुई यात्रा बाजारों में घूमते हुए आगे बढ़ी। इतवारिया बाजार पर रात 8 बजे समापन हुआ। कांग्रेस के बड़े नेता तो अकेले आए लेकिन ब्लॉक स्तर के पदाधिकारी अच्छी भीड़ लेकर पहुंचे।
शहर अध्यक्ष प्रमोद टंडन ने इस दौरान संबोधित करते हुए कहा कि अब भाजपा को आप लोगों ने बहुत मौका दे दिया। अब परिवर्तन जरूरी है। लूट, डकैती, हत्या से शहर परेशान हो गया है। मैं कांग्रेस अध्यक्ष की हैसियत से वादा करता हूं कि सराफा, बर्तन बाजार में आगे चंदे का धंधा बंद हो जाएगा। न राम के नाम पर न कवि सम्मेलन के नाम पर आप लोगों से लूट होगी। यात्रा में सीपी शेखर, अर्चना जायसवाल, सुरेश मिंडा, सुरजीत सिंह चड्ढा, छोटे यादव, शर्मिला धौलपुरे, नरेंद्र सलूजा, गिरधर नागर, राजेश चौकसे, दीपक नागा, नकुल पाटौदी, योगेश गेंदर, संजय बाकलीवाल सहित अन्य पदाधिकारी मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn